Napló


Egyre több iskolában használnak elektronikus naplót. Ebben a naplóban – sok más egyéb mellett – rögzítik az osztályzatokat is. A feladatban szereplő adatbázis a Városvégi Gimnázium elektronikus naplójának egy tanév első négy hónapjában bejegyzett jegyeit tartalmazza. Tudjuk, hogy az adathalmazban nincs két azonos nevű személy.

1. Készítsen új adatbázist *naplo* néven! A mellékelt három – tabulátorokkal tagolt, UTF-8 kódolású – szöveges állományt (*diak.txt*, *jegy.txt*, *targy.txt*) importálja az adatbázisba a fájlnévvel azonos néven (***diak***, ***jegy***, ***targy***)! Az állomány első sora a mezőneveket tartalmazza. A létrehozás során állítsa be a megfelelő típusokat és kulcsokat, a ***jegy*** táblában pedig *id* néven hozzon létre kulcsnak alkalmas mezőt!

**Táblák  
*diak*** (*id*, *nev*, *osztaly*, *fiu*)   
 *id* A diák azonosítója (szám), ez a kulcs   
 *nev* A diák neve (szöveg)   
 *osztaly* A diák osztálya (szöveg)   
 *fiu* A diák nemét adja meg (logikai)

***targy*** (*id*, *nev*, *kategoria*)   
 *id* A tárgy azonosítója (szám), ez a kulcs   
 *nev* A tárgy neve (szöveg)   
 *kategoria* A tárgy kategóriája (szöveg)

***jegy*** (*id*, *diakid*, *datum*, *ertek*, *tipus*, *targyid*)   
 *id* A jegy azonosítója (számláló), ez a kulcs   
 *diakid* A jegyet szerző diák azonosítója (szám)   
 *datum* A jegy bejegyzésének dátuma (dátum)   
 *ertek* A jegy értéke (szám)   
 *tipus* A jegy típusa (szöveg)   
 *targyid* A tárgy azonosítója, amiből a jegyet szerezték (szám)



A következő feladatok megoldásánál a lekérdezéseket és a jelentést a zárójelben olvasható néven mentse! Ügyeljen arra, hogy a megoldásban pontosan a kívánt mezők szerepeljenek!

1. Készítsen lekérdezést, amely megjeleníti a 9. évfolyamos fiúk nevét! (***2fiu9***)
2. Készítsen lekérdezést, amely kilistázza Balogh Lili jegyeit! Jelenítse meg a dátumot, a tárgy nevét és a jegy értékét! (***3balogh***)
3. Az előző lekérdezést felhasználva készítsen jelentést, amely Balogh Lili ellenőrzőjét papíros formában is előállítja! A jegyeket tantárgyanként, azon belül időrendben, szövegszerű tartalmát tekintve pedig az alábbi minta szerint jelenítse meg! Biztosítsa, hogy minden érték látható legyen! A minta nem a megadott adathalmazból készült. (***4papiron***)



1. Azt mondják, a szeptember még könnyű, különösen 9. osztályban. Készítsen lekérdezést, amely megadja a 9/A osztályban szeptember folyamán elégtelent szerzett tanulók nevét, a jegy dátumát és a tárgyat, amelyből az osztályzatot kapták! (***5elegtelen***)
2. A Városvégi Gimnáziumban a reál tantárgyak összóraszáma egyenlő. Vajon ugyanannyi óra alatt ugyanannyi jegyet adnak a tanárok ezekből a tárgyakból? A kérdés tisztázására készítsen lekérdezést, amely tantárgyanként meghatározza a reál kategóriába tartozó tárgyak beírt jegyeinek számát! (***6real***)
3. Sokan mondják, hogy a lányok szorgalmasabbak, így jobban teljesítenek az iskolában a fiúknál. Készítsen lekérdezést, amellyel ez igazolható vagy cáfolható! Jelenítse meg a fiú és a lány tanulók jegyeinek átlagát! (***7atlag***)
4. Készítsen lekérdezést, amellyel meghatározza azok nevét, akiknek a naplóban – a rendelkezésünkre álló időszak alatt – a „legrosszabb” jegyük is jeles volt! (***8jeles***)